**Vročanje odpovedi pogodbe o zaposlitvi**

Vročanje pogodbe o zaposlitvi je urejeno v 88. členu Zakona o delovnih razmerjih (Uradni list RS, št. 21/13, 78/13 – popr., 47/15 – ZZSDT, [33/16 –](http://www.uradni-list.si/1/objava.jsp?sop=2016-01-1428) PZ-F, [52/16 in](http://www.uradni-list.si/1/objava.jsp?sop=2016-01-2296) [15/17 –](http://www.uradni-list.si/1/objava.jsp?sop=2017-01-0741) odl. US; v nadaljnjem besedilu: ZDR-1). Ustavno sodišče je v ustavni odločbi številka U-I-200/15-21 in Up-936/15-20 z dne 16.3.2017 odločilo, da se razveljavi četrti odstavek 88. člena ZDR-1, ki je urejal vročanje odpovedi pogodbe o zaposlitvi delavcu in delodajalcu po pošti s priporočeno pošiljko s povratnico v skladu s predpisi o poštnih storitvah. Hkrati je določilo, da se do drugačne ureditve za vročanje pogodbe o zaposlitvi delavcu po pošti uporabljajo pravila pravdnega postopka o osebnem vročanju (ki so urejena v 142. členu Zakona o pravdnem postopku (Uradni list RS, št. [73/07 – uradno prečiščeno](http://www.uradni-list.si/1/objava.jsp?sop=2007-01-3965) besedilo, [45/08 –](http://www.uradni-list.si/1/objava.jsp?sop=2008-01-1979) ZArbit, [45/08,](http://www.uradni-list.si/1/objava.jsp?sop=2008-01-1983) [111/08 –](http://www.uradni-list.si/1/objava.jsp?sop=2008-01-4781) odl. US, [57/09 –](http://www.uradni-list.si/1/objava.jsp?sop=2009-01-2795) odl. US, [12/10 –](http://www.uradni-list.si/1/objava.jsp?sop=2010-01-0481) odl. US, [50/10 –](http://www.uradni-list.si/1/objava.jsp?sop=2010-01-2675) odl. US, [107/10 –](http://www.uradni-list.si/1/objava.jsp?sop=2010-01-5589) odl. US, [75/12 –](http://www.uradni-list.si/1/objava.jsp?sop=2012-01-2856) odl. US, [40/13 –](http://www.uradni-list.si/1/objava.jsp?sop=2013-01-1563) odl. US, [92/13 –](http://www.uradni-list.si/1/objava.jsp?sop=2013-01-3341) odl. US, [10/14 –](http://www.uradni-list.si/1/objava.jsp?sop=2014-01-0253) odl. US, [48/15 –](http://www.uradni-list.si/1/objava.jsp?sop=2015-01-1976) odl. US, [6/17 –](http://www.uradni-list.si/1/objava.jsp?sop=2017-01-0277) odl. US in [10/17;](http://www.uradni-list.si/1/objava.jsp?sop=2017-01-0463)

v nadaljnjem besedilu: ZPP).

**Kako se torej vroča odpoved pogodbe o zaposlitvi?**

**Praviloma se odpoved pogodbe o zaposlitvi vroča v prostorih delodajalca**. Če pogodbena stranka odkloni vročitev odpovedi, se šteje, da je bila vročitev opravljena (fikcija vročitve). Dokazno breme za vročitev oziroma odklonitev vročitve je na pogodbeni stranki, ki odpoveduje pogodbo o zaposlitvi (tretji odstavek 88. člena ZDR-1).

**Če se odpoved pogodbe o zaposlitvi vroča po pošti, se za vročanje uporabljajo pravila pravdnega postopka o osebnem vročanju**. Osebna vročitev po pošti je urejena v 142. členu ZPP. Vročitev se opravi osebno naslovniku. V kolikor vročevalec naslovniku odpovedi pogodbe o zaposlitvi ne more vročiti, poštno pošiljko izroči pošti v kraju, kjer naslovnik stanuje, naslovniku pa v hišnem ali izpostavljenem predalčniku oziroma na vratih stanovanja pusti obvestilo, v katerem je navedeno, kje ga pošiljka čaka in rok 15 dni, v katerem mora pošiljko dvigniti. Vročitev se šteje za opravljeno z dnem, ko naslovnik pisanje dvigne. V kolikor naslovnik poštne pošiljke ne dvigne v 15-dnevnem roku, se šteje, da je bila vročitev odpovedi pogodbe o zaposlitvi opravljena po poteku tega roka, na kar je naslovnik opozorjen v obvestilu. Po poteku tega roka se naslovniku poštna pošiljka – odpoved pogodbe o zaposlitvi pusti v njegovem hišnem oziroma izpostavljenem predalčniku.

**Za vročitev odpovedi po pošti v skladu s pravili pravdnega postopka o osebnem vročanju se uporabi posebna ovojnica (kuverta) za vročanje po pošti v pravdnem postopku.** Obliko, vsebino in način izpolnjevanja te ovojnice določa Pravilnik o ovojnici za vročanje po pošti v pravdnem postopku (Uradni list RS, št. 49/17). Gre za **kuverto bele barve z modrimi predtiskanimi podatki in oznako »AR« (rdeče barve) »OSEBNO! ZPP**«, katere sestavni del so med drugim obrazec vročilnice, obvestila o prispelem pismu in obvestila (sodišču) o opravljeni vročitvi. **Glede na to, da gre za kuverto, ki jo sicer uporabljajo sodišča za vročanje v pravdnem postopku, je treba prednastavljeno vsebino kuverte uporabiti smiselno oziroma prilagojeno vročanju odpovedi pogodbe o zaposlitvi.**

**V posebej določenih primerih se vročitev lahko opravi z objavo na oglasnem mestu pri delodajalcu** (če delavec nima stalnega ali začasnega prebivališča v Republiki Sloveniji oziroma delavec na naslovu iz prejšnjega odstavka ni znan). Po poteku osmih dni od objave odpovedi pogodbe o zaposlitvi v zaprti ovojnici na oglasnem mestu se šteje vročitev za opravljeno. Če delodajalec na naslovu iz prejšnjega odstavka ni znan, se vročitev odpovedi pogodbe o zaposlitvi šteje za opravljeno, ko delavec odpoved pogodbe o zaposlitvi vroči s priporočeno pošiljko s povratnico Inšpektoratu za delo (peti odstavek 88. člena ZDR-1).

**Smiselna uporaba pravil pravdnega postopka ostaja za tista vprašanja vročanja, ki jih ZDR-1 ne ureja** (šesti odstavek 88. člena ZDR-1).

**Kdo vroča odpoved pogodbe o zaposlitvi po pravilih pravdnega postopka o osebnem vročanju?**

Ustavno sodišče je torej z ustavno odločbo številka U-I-200/15-21 in Up-936/15-20 z dne 16.3.2017 odločilo, razveljavilo četrti odstavek 88. člena ZDR-1 in določilo, da se do drugačne ureditve za vročanje pogodbe o zaposlitvi delavcu po pošti uporabljajo pravila pravdnega postopka o osebnem vročanju. Ob tem se je postavilo vprašanje, kakšna pravila veljajo za vročanje odpovedi pogodbe o zaposlitvi po pošti delodajalcu. Ob odsotnosti četrtega odstavka 88. člena ZDR-1 in glede na dejstvo, da je v veljavi ostal drugi odstavek 88. člena, ki med načini vročanja odpovedi pogodbe o zaposlitvi navaja vročitev s priporočeno pošiljko s povratnico, Ustavno sodišče pa v odločbi ne omenja vročanja odpovedi pogodbe o zaposlitvi delodajalcu, bi namreč lahko prišlo do nejasnosti glede uporabe pravil za vročanje odpovedi po pošti delodajalcu.

**Menimo, da je treba tudi v primeru vročanja odpovedi pogodbe o zaposlitvi po pošti delodajalcu uporabiti pravila pravdnega postopka o osebnem vročanju** in ne morda pravila o vročanju s priporočeno pošiljko s povratnico po predpisih o poštnih storitvah. Smiselno se vroča na naslovu sedeža delodajalca.

Ustavno sodišče se v izpostavljeni odločbi res ne dotika vročanja odpovedi pogodbe o zaposlitvi po pošti delodajalcu, to pa zato, ker je pobudnica z ustavno pritožbo, ki jo je vložila hkrati s pobudo, izpodbijala sodne odločitve, ki temeljijo na zakonski ureditvi vročitve odpovedi pogodbe o zaposlitvi delavcu. Zato je, kot v odločbi navaja tudi samo, opravilo presojo izpodbijane ureditve v tem obsegu. To pa ne pomeni, da v veljavi ostajajo drugačna pravila za vročanje odpovedi pogodbe o zaposlitvi po pošti delodajalcu. Drugi odstavek 14. člena Ustave Republike Slovenije (Uradni list RS, št. [33/91-I,](http://www.uradni-list.si/1/objava.jsp?sop=1991-01-1409) [42/97 –](http://www.uradni-list.si/1/objava.jsp?sop=1997-01-2341) UZS68, [66/00 –](http://www.uradni-list.si/1/objava.jsp?sop=2000-01-3052) UZ80, [24/03 –](http://www.uradni-list.si/1/objava.jsp?sop=2003-01-0899) UZ3a, 47, 68, [69/04 –](http://www.uradni-list.si/1/objava.jsp?sop=2004-01-3088) UZ14, [69/04 –](http://www.uradni-list.si/1/objava.jsp?sop=2004-01-3090) UZ43, [69/04 –](http://www.uradni-list.si/1/objava.jsp?sop=2004-01-3092) UZ50, [68/06 –](http://www.uradni-list.si/1/objava.jsp?sop=2006-01-2951) UZ121,140,143, [47/13 –](http://www.uradni-list.si/1/objava.jsp?sop=2013-01-1777) UZ148, [47/13 –](http://www.uradni-list.si/1/objava.jsp?sop=2013-01-1779) UZ90,97,99 in [75/16 – UZ70a) namreč določa, da so vsi pred zakonom enaki. V skladu z ustaljeno ustavnosodno presojo](http://www.uradni-list.si/1/objava.jsp?sop=2016-01-3208) načelo enakosti pred zakonom zahteva, da je treba bistveno enaka dejanska stanja obravnavati enako. Drugo alinejo drugega odstavka 88. člena ZDR-1 je zato treba razumeti v smislu priporočene pošiljke s povratnico po pravilih pravdnega postopka o osebnem vročanju (ki predvidevajo poseben način priporočenega vročanja s posebno povratnico oziroma vročilnico ali obvestilom o opravljeni vročitvi). Navedeno stališče lahko dodatno argumentiramo z obrazložitvijo Vrhovnega sodišča v zadevi VIII Ips 151/2016 z dne 20.12.2016, v kateri je sicer

presojalo pravilnost osebne vročitve odpovedi pogodbe o zaposlitvi po pooblaščenem vročevalcu. Sodišče je v obrazložitvi zapisalo, da so določbe o osebnem vročanju, ki ga ureja 142. člen ZPP, strožje od določb o vročanju

s priporočeno pošiljko, sicer pa vsebujejo tudi vse zahteve vročanja s priporočeno pošiljko (in odločilo, da je bilo z vročanjem preko pooblaščenega vročevalca zadoščeno vsem zahtevam vročanja pisanja s priporočeno pošiljko, zato je bila odpoved vročena pravilno).